Il-Mininistri Ian Borg jisħaq li l-istudji se jkunu qed jgħinu fl-implimentazzjoni u mhux jiddettaw jekk il-proġett isirx jew le Il-Ministru għat-Trasport, l-Infrastruttura u l-Proġetti Kapitali Ian Borg saħaq li l-istudji kollha dwar il-mina bejn Malta u Għawdex, kemm dawk li saru u kemm dawk li għadhom mhux konklużi se jkunu ppubblikati. Waqt konferenza tal-aħbarijiet dwar dan il-proġett, il-Ministru Ian Borg tkellem fost oħrajn dwar l-istudji ġeoloġiċi u siżmiċi li saru dwar dan il-proġett, liema studji se jkunu ppubblikati fil-ġranet li ġejjin. Il-Ministru qal li bħalissa għaddejin ukoll l-istudji dwar l-impatt ambjentali ta’ dan il-proġett iżda insista li dawn se jkunu studji li se jgħinu biex il-proġett ikun implimentat bl-inqas impatt possibbli u mhux se jiddeterminaw jekk dan il-proġett hux se jsir jew le. Ikkwota lill-Prim Ministru Joseph Muscat u saħaq li jeħtieġ diskussjoni dwar kif għandu jitwettaq dan il-proġett iżda mhux jekk hux se jsir jew le. “Din id-deċiżjoni ħadha l-poplu meta vvota għall-Gvern,” insista l-Ministru Borg. Kien hawn li kemm Ian Borg u anke l-Ministru għal Għawdex Justyne Caruana saħqu li ma jistgħux jifhmu kif il-Kap tal-Oppożizzjoni “mar lura minn kelmtu” dwar il-mina. Waqt id-dibattitu mal-Prim Ministru Muscat, Adrian Delia ddikkjara li jaqbel mal-mina imma insista li l-ewwel għandhom isiru l-istudji kollha u jiġu ppubblikati. Madanakollu, iż-żewġ Ministri insistew li meta qabel il-vaganzi tal-Għid, il-Parlament, b’mod unanimu, approva l-mozzjoni li ressaq il-Gvern dwar il-mina, Delia kien qed jikkommetti wkoll ruħu li dan il-proġett isir. 'Jiddispjaċini li l-Kap tal-Oppożizzjoni mar lura minn kelmtu' “Jiddispjaċini li ftit tal-ġranet wara, il-Kap tal-Oppożizzjoni mhux biss qed imur lura minn kelmtu, imma qed imur kontra eżerċizzju demokratiku, fejn fil-Parlament qbilna b’mod unanimu,” saħqet Caruana. Apparti minn hekk, fakkru wkoll li d-diskussjonijiet dwar il-mina bdew taħt Gvern Nazzjonalista, komplew fl-ewwel amministrazzjoni ta’ Gvern Laburista u l-Gvern preżenti wasal għall-implimentazzjoni tal-proġett wara li ngħata l-mandat tal-poplu. Kien għalhekk li saħqu li dan il-proġett se jorbot aktar minn leġislatura waħda u kien dan li wassal lill-Gvern biex imur quddiem il-Parlament b’din il-mozzjoni. “Aħna dejjem konnha konsistenti,” saħqet il-Minstru Caruana. “B’idi fuq qalbi ngħid li Għawdex u l-Għawdxin iridu ċ-ċertezza … iridu jaraw dan il-proġett jitwettaq.” Kompliet tgħid li filwaqt li Gvern Nazzjonalista kien qiegħed jiddiskuti biss il-konettività fuq bażi long-term, dan il-Gvern ħares lejha b’mod ħolistiku u għalhekk qed jaħdem fuq servizz ta’ fast-ferry, biex jintroduċi r-raba’ vapur u anke għall-konnettività bl-ajru. Iż-żewġ Ministri insistew li dan il-Gvern qed iħares lejn il-bżonnijiet tal-Għawdxin li jkollhom jinfirdu mill-familji tagħhom biex jaħdmu u jistudjaw apparti li jqattgħu sagħtejn aktar jivjaġġaw kuljum. 'Ma nafx għalfejn din il-biża' kollha' - Felix Busuttil Il-konferenza kienet indirizzata wkoll mill-Kandidat tal-Partit Laburista għall-Parlament Ewropew Felix Busuttil li bħala Għawdxi tkellem dwar l-importanza ta’ mina bejn il-gżejjer. “Ma nafx għalfejn din il-biża’ kollha,” saħaq Busuttil waqt li rrefera għal diversi mini oħra li saru bejn gżejjer u pajjiżi oħra.